Daniel Ellsberg

Biografisk bakgrunn

Ellsberg vokste opp i Detroit, og studerte ved Harvard University hvor han tok en doktorgrad i økonomi i 1959. Etter to års tjeneste i marinen ble han ansatt av RAND Corporation, et selskap som utfører dybdeanalyser for amerikanske myndigheter. I 1964 tjenestegjorde Ellsberg i Pentagon under forsvarsminister Robert McNamara, hvoretter han tjenestegjorde sivilt i Vietnam for det amerikanske utenriksdepartementet. Da han var i Vietnam, ble Ellsberg overbevist om at krigen ikke kunne vinnes, og at alle beslutningstakere i utenriks- og forsvarsdepartementene delte hans oppfatning, men av politiske grunner hevdet de det motsatte.

The Pentagon Papers

Da han kom tilbake til Rand lyktes det Ellsberg å komme over og kopiere en stor mengde hemmeligstemplede dokumenter om Vietnamkrigen og dens forhistorie, dokument som kom å bli kjente som the Pentagon Papers. Dokumentene avslørte at det amerikanske regimet tidlig forsto at krigen trolig ikke kunne vinnes, og at den skulle komme til å kreve mange flere liv enn hva offentliggjorte analyser spådde. Pentagon-rapporten var bestilt av Robert McNamara i 1967 da han også forstod at krigen var tapt. I mars 1968 gikk han av som forsvarsminister. 
Ellsberg forsto at det trolig ville gi en lang fengselsstraff å lekke de hemmeligstemplede dokumentene. I 1970 forsøkte han å overbevise noen senatorer til å undersøke innholdet i Senatet ettersom en senator ikke kan stilles til regnskap juridisk for noe han i en slik sammenheng sier. Ingen senator var rede til å gjøre dette.
I 1971 lekket Ellsberg the Pentagon Papers til avisen The New York Times som den 13. juni publiserte den første delen av den 7 000 sider lange dokumentsamlingen. I 15 dager avisen hindret i ytterligere publisering etter ordre fra Nixon-administrasjonen. Høyesterett fordømte til slutt forbudet, og publiseringen kunne gjenopptas.

Rettslig og politisk etterspill

Ellsberg, som forstod at FBI snart ville få tak i ham, tross avisenes kildevern, gikk under jorden til han den 28. juni offentlig overga seg til påtalemyndighetene i Boston. Han ble tiltalt for tyveri, konspirasjon og spionasje og regnet med å måtte tilbringe resten av sitt liv i fengsel.
Nixon-regimet hadde gjennom flere kriminelle handlinger, som innbrudd hos Ellsbergs psykiater, og planer om mord på Ellsberg selv, forsøkt å diskreditere ham, og dermed unngå den politiske katastrofe som truet gjennom the Pentagon Papers. Disse forsøkene ble avslørt, og ledet til at domstolen underkjente påtalen mot Ellsberg. Innbruddet hos Ellsbergs psykiater kom videre til å inngå i Watergateskandalen, som felte Nixon-administrasjonen.

Etter Watergate

Daniel Ellsberg er fremdeles en politisk aktivist og holder foredrag om aktuelle hendelser. Han forsvarte og lovpriste offentlig Katharine Guns lekkasje av hemmeligstemplet materiale angående invasjonen av Irak i  2003. Den 28. september 2006 ble det kjent at Daniel Ellsberg var blitt tildelt  Right Livelihood Award 2006  for sin innsats som varsler under Vietnamkrigen.

Film og litteratur

I TV-filmen The Pentagon Papers fra 2003 spilles hovedrollen som Daniel Ellsberg av James Spader.
I 2002 gav Ellsberg ut boken Secrets: A Memoir of Vietnam and the Pentagon Papers.
I 2009 ble dokumentaren The Most Dangerous Man in America: Daniel Ellsberg and the Pentagon Papers gitt ut.
Dokumentarfilmen Hearts and Minds fra 1974 om Vietnamkrigen har omfattende intervjuer med Ellsberg.